CELEX: 32019R1687
Language: el
Date: 2019-10-08 00:00:00
Title: Εκτελεστικός κανονισμός (ΕΕ) 2019/1687 της Επιτροπής της 8ης Οκτωβρίου 2019 για τροποποίηση του παραρτήματος 1 του εκτελεστικού κανονισμού (ΕΕ) 2017/2179 για την επιβολή οριστικού δασμού αντιντάμπινγκ στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας

9.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 258/18
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1687 ΤΗΣ ΕΠΙΤΡΟΠΗΣ
         της 8ης Οκτωβρίου 2019
         για τροποποίηση του παραρτήματος 1 του εκτελεστικού κανονισμού (ΕΕ) 2017/2179 για την επιβολή οριστικού δασμού αντιντάμπινγκ στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1),
         Έχοντας υπόψη τον εκτελεστικό κανονισμό (ΕΕ) 2017/2179 της Επιτροπής, της 22ας Νοεμβρίου 2017, για την επιβολή οριστικού δασμού αντιντάμπινγκ στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων αντιντάμπινγκ σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (2), και ιδίως το άρθρο 2,
         Εκτιμώντας τα ακόλουθα:
         A.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Στις 12 Σεπτεμβρίου 2011, το Συμβούλιο επέβαλε, με τον εκτελεστικό κανονισμό (ΕΕ) αριθ. 917/2011 (3) («η αρχική έρευνα»), οριστικό δασμό αντιντάμπινγκ στις εισαγωγές κεραμικών πλακιδίων (το «υπό εξέταση προϊόν») καταγωγής Λαϊκής Δημοκρατίας της Κίνας («ΛΔΚ»). Λόγω του μεγάλου αριθμού συνεργαζόμενων παραγωγών-εξαγωγέων στην Κίνα κατά την αρχική έρευνα, επελέγη δείγμα Κινέζων παραγωγών-εξαγωγέων και επιβλήθηκαν ατομικοί κατ’ αξίαν δασμολογικοί συντελεστές που κυμαίνονταν από 13,9 % (4) έως 36,5 % στις εταιρείες που συμπεριλήφθηκαν στο δείγμα, ενώ σε άλλες συνεργαζόμενες εταιρείες που δεν συμπεριλήφθηκαν στο δείγμα επιβλήθηκε δασμολογικός συντελεστής 30,6 %. Ο δασμός για όλες τις άλλες εταιρείες που επιβλήθηκε στους μη συνεργαζόμενους Κινέζους παραγωγούς-εξαγωγείς ανήλθε σε 69,7 %.
                  
               
                     (2)
                  
                  
                     Στις 22 Νοεμβρίου 2017, έπειτα από επανεξέταση ενόψει της λήξης ισχύος των μέτρων, η Επιτροπή αποφάσισε, με τον εκτελεστικό κανονισμό (ΕΕ) 2017/2179, να διατηρήσει τους ισχύοντες δασμούς αντιντάμπινγκ.
                  
               
                     (3)
                  
                  
                     Σύμφωνα με το άρθρο 2 του εκτελεστικού κανονισμού (ΕΕ) 2017/2179, η Επιτροπή μπορεί να τροποποιήσει το παράρτημα I του εν λόγω κανονισμού με τη χορήγηση σε νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες που δεν συμπεριλήφθηκαν στο δείγμα ή στις οποίες δεν χορηγήθηκε ατομική μεταχείριση, δηλαδή του σταθμισμένου μέσου δασμολογικού συντελεστή ύψους 30,6 %, στην περίπτωση που οποιοσδήποτε νέος παραγωγός-εξαγωγέας στη ΛΔΚ προσκομίσει επαρκή αποδεικτικά στοιχεία στην Επιτροπή.
                  
               B.   ΑΙΤΗΣΗ ΓΙΑ ΤΗ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (4)
                  
                  
                     Τον Οκτώβριο του 2018, η εταιρεία Zhuhai Xuri Ceramics Co., Ltd («η αιτούσα») αναγγέλθηκε, μετά τη δημοσίευση του εκτελεστικού κανονισμού (EE) 2017/2179, και υπέβαλε αίτηση για να της χορηγηθεί μεταχείριση νέου παραγωγού-εξαγωγέα και, ως εκ τούτου, να υπόκειται στον δασμολογικό συντελεστή που εφαρμόζεται στις συνεργαζόμενες εταιρείες στη ΛΔΚ που δεν συμπεριλήφθηκαν στο δείγμα ή στις οποίες δεν χορηγήθηκε ατομική μεταχείριση, δηλαδή 30,6 %. Η αιτούσα ισχυρίστηκε ότι πληρούσε και τα τρία κριτήρια που ορίζονται στο άρθρο 2 του εκτελεστικού κανονισμού (ΕΕ) 2017/2179.
                  
               
                     (5)
                  
                  
                     Η Επιτροπή, για να καθορίσει κατά πόσον η αιτούσα πληρούσε τα εν λόγω κριτήρια, ζήτησε από την τελευταία να συμπληρώσει ένα ερωτηματολόγιο. Μετά την ανάλυση των απαντήσεων στο ερωτηματολόγιο, η Επιτροπή θεώρησε ότι η αιτούσα είχε παράσχει επαρκείς πληροφορίες και δεν ζήτησε περαιτέρω αποδεικτικά στοιχεία.
                  
               
                     (6)
                  
                  
                     Η Επιτροπή ενημέρωσε τον κλάδο παραγωγής της Ένωσης σχετικά με το αίτημα για τη μεταχείριση νέου παραγωγού-εξαγωγέα και του έδωσε την ευκαιρία να υποβάλει τις παρατηρήσεις του. Η Επιτροπή δεν έλαβε καμία παρατήρηση.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (7)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο α) του εκτελεστικού κανονισμού (ΕΕ) 2017/2179, το πρώτο κριτήριο, η Επιτροπή εξέτασε διεξοδικά το βιβλίο πωλήσεων της αιτούσας που καλύπτει την περίοδο της έρευνας. Στο βιβλίο εμφανίζονταν μόνο οι εγχώριες πωλήσεις.
                  
               
                     (8)
                  
                  
                     Κατόπιν περαιτέρω επαλήθευσης άλλων στοιχείων σχετικά με τις πωλήσεις, των τελωνειακών στατιστικών στοιχείων και τεκμηρίωσης της ΕΕ δεν βρέθηκαν στοιχεία που να υποδηλώνουν ότι η αιτούσα εξήγαγε το υπό εξέταση προϊόν στην Ένωση πριν από την περίοδο της έρευνας ή κατά τη διάρκεια αυτής. Ως εκ τούτου, με βάση τις διαθέσιμες πληροφορίες, η Επιτροπή κατέληξε στο συμπέρασμα ότι η αιτούσα πληρούσε το πρώτο κριτήριο.
                  
               
                     (9)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο β) του εκτελεστικού κανονισμού (ΕΕ) 2017/2179, το δεύτερο κριτήριο, η Επιτροπή επισήμανε ότι η εταιρική διάρθρωση της αιτούσας αποτελούνταν από δέκα συνδεδεμένες εταιρείες. Δύο από αυτές τις συνδεδεμένες εταιρείες συμμετείχαν στην παραγωγή του υπό εξέταση προϊόντος κατά την περίοδο της έρευνας, αλλά λειτουργούσαν μόνο σε εθνικό επίπεδο. Με βάση τα στοιχεία που υποβλήθηκαν, δεν εντοπίστηκαν περαιτέρω εμπορικοί ή επιχειρησιακοί δεσμοί με τους εξαγωγείς ή τους παραγωγούς από τη ΛΔΚ που υπόκεινται στα ισχύοντα μέτρα αντιντάμπινγκ. Πέντε από αυτές τις συνδεδεμένες εταιρείες ιδρύθηκαν μετά την περίοδο της έρευνας και οι υπόλοιπες τρεις δεν συμμετείχαν σε καμία εμπορική δραστηριότητα σε σχέση με το υπό εξέταση προϊόν. Ως εκ τούτου, η Επιτροπή κατέληξε στο συμπέρασμα ότι η αιτούσα πληρούσε το δεύτερο κριτήριο.
                  
               
                     (10)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο γ) του εκτελεστικού κανονισμού (ΕΕ) 2017/2179, το τρίτο κριτήριο, με βάση τα αποδεικτικά έγγραφα που υποβλήθηκαν, η Επιτροπή διαπίστωσε ότι η αιτούσα δεν είχε εξαγάγει το υπό εξέταση προϊόν στην Ένωση μετά την περίοδο της έρευνας. Ελλείψει άλλων στοιχείων, η αιτούσα προσκόμισε αποδεικτικά στοιχεία των αμετάκλητων συμβατικών συμφωνιών για τις πωλήσεις σημαντικών ποσοτήτων του υπό εξέταση προϊόντος στην Ένωση. Ως εκ τούτου, η Επιτροπή κατέληξε στο συμπέρασμα ότι η αιτούσα πληρούσε το τρίτο κριτήριο.
                  
               
                     (11)
                  
                  
                     Ο κλάδος παραγωγής της Ένωσης δεν προσκόμισε αποδεικτικά στοιχεία/πληροφορίες που να δείχνουν ότι κάποιο από τα τρία κριτήρια δεν πληρούνταν από την αιτούσα.
                  
               Δ.   ΣΥΜΠΕΡΑΣΜΑ
         
         
                     (12)
                  
                  
                     Η Επιτροπή κατέληξε στο συμπέρασμα ότι η αιτούσα πληρούσε τα τρία κριτήρια που απαιτούνται για να της χορηγηθεί μεταχείριση νέου παραγωγού-εξαγωγέα. Ως εκ τούτου, η επωνυμία της αιτούσας θα πρέπει να προστεθεί στον κατάλογο των συνεργαζόμενων παραγωγών που δεν περιελήφθησαν στο δείγμα ή στους οποίους δεν χορηγήθηκε ατομική μεταχείριση, ο οποίος παρατίθεται στο παράρτημα I του εκτελεστικού κανονισμού (ΕΕ) 2017/2179.
                  
               Ε.   ΚΟΙΝΟΠΟΙΗΣΗ
         
         
                     (13)
                  
                  
                     Η αιτούσα και ο κλάδος παραγωγής της Ένωσης ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί στη Zhuhai Xuri Ceramics Co., Ltd ο δασμολογικός συντελεστής αντιντάμπινγκ που εφαρμόζεται στους συνεργασθέντες Κινέζους παραγωγούς-εξαγωγείς που δεν συμμετείχαν στο δείγμα.
                  
               
                     (14)
                  
                  
                     Δόθηκε στα μέρη η δυνατότητα να υποβάλουν παρατηρήσεις οι οποίες ελήφθησαν δεόντως υπόψη, εφόσον αυτό ήταν δικαιολογημένο.
                  
               
                     (15)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συγκροτήθηκε δυνάμει του άρθρου 15 παράγραφος 1 του βασικού κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ακόλουθη εταιρεία προστίθεται στον κατάλογο των συνεργαζόμενων παραγωγών που δεν περιελήφθησαν στο δείγμα ή στους οποίους δεν χορηγήθηκε ατομική μεταχείριση, ο οποίος παρατίθεται στο παράρτημα I του εκτελεστικού κανονισμού (ΕΕ) 2017/2179:
            
                        Επωνυμία
                     
                     
                        Πρόσθετος κωδικός TARIC
                     
                  
                        Zhuhai Xuri Ceramics Co., Ltd
                     
                     
                        C505
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016 (ΕΕ L 176 της 30.6.2016, σ. 21).
         
            (2)  Εκτελεστικός κανονισμός (ΕΕ) 2017/2179 της Επιτροπής, της 22ας Νοεμβρίου 2017 (ΕΕ L 307 της 23.11.2017, σ. 25).
         
            (3)  Εκτελεστικός κανονισμός (ΕΕ) αριθ. 917/2011 του Συμβουλίου, της 12ης Σεπτεμβρίου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας (ΕΕ L 238 της 15.9.2011, σ. 1).
         
            (4)  Ο εκτελεστικός κανονισμός (ΕΕ) αριθ. 917/2011 τροποποιήθηκε στη συνέχεια με τον εκτελεστικό κανονισμό (ΕΕ) 2015/409 της Επιτροπής, της 11ης Μαρτίου 2015.